Zagrebački gradonačelnik i predsjednik stranke Bandić Milan 365, Milan Bandić, u emisiji Studio 4 HRT-a kazao je da se odlučio pridružiti vladajućoj koaliciji kada su za mandatara odlučili predložiti nestranačkog stručnjaka.

– Onog trenutka kada sam vidio da se čvrsto stoji iza prijedloga Domoljubne koalicije i Mosta za nestranačkog kandidata stručnjaka za mandatara, onda sam odlučio – kazao je Bandić te dodao da je i u kampanji govorio da je najbitniji izbor ljudi koji će provoditi program. – Kontakte smo imali i s jednima i s drugima. U onom trenutku kada se predložio čovjek koji garantira da će se stvoriti stručna i kompetentna vlast, a ne podobni, nego sposobni, mi smo se odlučili – nastavlja Bandić.

Uspješan poslovni čovjek

– Gospodin Orešković je nestranački, uspješan poslovni čovjek i vlasnik Teve ga je stavio na čelo kolektiva. A Židovi baš i ne stavljaju na čelo obiteljske firme bilo koga – objasnio je Bandić zašto podržava Oreškovića te smatra da će i ostali članovi Vlade biti stručnjaci. – Osam vlada koje je imala Hrvatska dosad dovelo je državu na sistem prosjačkog poluštapa s podobnima, a ne sposobnima. Uvjeren sam da će se ta stranica sada okrenuti u korist stručnih i kompetentnih – rekao je Bandić i dodao da mandatara Tihomira Oreškovića zna "već dugo".

– Razgovarali smo na božićnoj misi i drago mi je da smo molili Boga zajedno u katedrali na polnoćki. Sretan sam da smo svi zajedno molili Boga u katedrali, to je lipo. Tko Boga moli, ne misli zlo – rekao je zagrebački gradonačelnik. Otkrio je da su ga zvali i s "najviše razine" iz koalicije Hrvatska raste da im da potporu i odbacio da je politički trgovao da bi mu prošao proračun u Zagrebu za koji je glasao HDZ. Tvrdi da ničim nije uvjetovao podršku koaliciji HDZ-a i Mosta. – Samo da se što prije počne raditi i da ljudi u Hrvatskoj počnu živjeti približno kao u Zagrebu, a u gradu Zagrebu još bolje. Iz ovog pogroma gospodarskog jedino nas mogu izvući struka, kompetencija, zajedništvo i solidarnost. Vjerujem da će mandatar odmah zasukati rukave kako bi se počelo raditi – kazao je zagrebački gradonačelnik. Rekao je da treba pokrenuti reforme javne uprave, državne uprave, javnog sektora, trgovačkih društava te da prioriteti trebaju biti i smanjenje nezaposlenih i javnog duga.

Milanovića ne želi komentirati

Nije želio komentirati izjavu predsjednika SDP-a Zorana Milanovića u kojoj je rekao da je "Most izabrao ići u saborsku većinu s kriminalnom, špijunskom i proustaškom koalicijom kojoj je većinu učinio Klub koji je osnovao gradonačelnik koji je optužen za teška kaznena djela" u kojoj je izravno prozvao i Bandića. – To ne vrijedi nikakvog komentara. Poručio bih Milanoviću da se u dobru ne uzvisi, a u zlu ne ponizi. Kada netko ostrašćeno govori i etiketira druge, najviše govori o sebi – poručio je Bandić Milanoviću.

>>Upitan stav manjinaca i troje zastupnika HRID-a

>>Žestoka retorika Zorana Milanovića: Vrijeđa zato što ne zna gubiti